कक्राझार , 24 डिसेम्बर : गागि सोलोंथायगिरि आरो लिरगिरि प्रफेसार रमेश चन्द्र भारदवाजनो 2020 नि 17 थि उपेन्द्र नाथ ब्रह्म सुबुंथिनि फाइखि बान्थानि थाखाय सायख'दों । मख'नो गोनांदि , भारतनि राव आरो थुनलाइजों लोगोसे भारतआव ट्राइबेलफोरनि राव , थुनलाइ जौगाहोनायाव गोनांथार बिहोमा होनो हानायनि थाखाय बे बोसोरनि 17 थि इउएन ब्रह्म सुबुंथिनि फाइखि बान्थानि थाखाय सायख'नाय जायो । 23 डसेम्बरखालि गांसे रादाब बिबुंसारनि गेजेरजों उपेन्द्र नाथ ब्रह्म ट्रास्ट सुंद'यै इउएनबिटिनि मासिगिरि ङ सुबुं बसुमतारिआ फोसावनाय बादिब्ला 17 थि बड'फा उपेन्द्र नाथ ब्रह्म सुबुंथिनि फाइखि बान्थाखौ प्रफेसार रमेश चन्द्र भारदवाजनो होनो सायख'नाय जाबाय । इउएनबिटिआ हादरनि गेजेराव ट्राइबेल रावफोरखौ जौगाहोनाय बिथिङाव बिथाङा थोजासे बिहोमा होनो हानायनि थाखाय बे खेबनि सुबुंथिनि फाइखि बान्थाखौ होनो थांखि लादों । बेजों लोगोसे बिथाङा बर' रावखौ भारत संबिजिरनि 8 थि फारिलाइयाव थिसन्नाय आरो गोसारहोनायनि फार्सेबो गोनांथार बिफाव लाबोदों । रमेश चन्द्र भारदवाजआ थांनाय 1957 माइथायनि 25 एप्रिलखालि गोदान दिल्लीनि जवाहरलाल नेहरु मार्गनि सानेडिआव जोनोम मोन्दोंमोन । बिथाङा दिल्ली इउनिभारसिटिनि सासे फरायसामोन । गावनि सोलोंथाय आयदाखौ गुवारै लानायनि गेजेराव मोनसे समाव जापाननि टकिय मुलुगसोलोंसालिआव स्पेसिएल अडिटर - इन्डियान फिल'सफिनि सायाव फोरोंथाय लादोंमोन । हादरनि बिमा राव आयदानि फार्से बिथाङा सोलोंथाय लानायजों गावनि गुवार रोंगथि आरो गियान थानायाव गोबां बान्थाफोरखौबो आजावनो हाबोनायनि गेजेराव संस्कृता - बिद्या - मारतान्धा बान्थाफोरखौ आजावनो हाबोदों । दिल्ली संस्कृत एकाडेमिआ 2014 माइथायाव बे माननि बान्थाखौ होनाय जादोंमोन । बेनि अनगायैबो बे बोसोरावनो बिथाङा संस्कृत सेबा पुरुस्कारखौ हारियानानि संस्कृत एकाडेमिनिफ्राय आजावनो हादोंमोन । बेबादिनो दिल्ली इउनिभार्सिटिनि गान्धी भवननि डिरेक्टर महरैबो बिबान सामलायनायजों लोगोसे साउथ केम्पासआव संस्कृत बिफाननि प्रफेसार महरै बिबान सामलायो । गासै 33 बोसोर दिल्ली इउनिभार्सिटिआव प्रफेसार महरै खामानि मावबोनायनि उनाव सोलोंथाय आयदानि फार्से गुवार गियान आरो रोंगथिजों गोबां राव आरो थुनलाइ सोरजिनो हानाया रायखांजाथाव । मख'नो गोनांदि , बे बोसोरनि 17 थि उपेन्द्र नाथ ब्रह्म सुबुंथिनि फाइखि बान्थानि थाखाय प्रफेसार रमेश चन्द्र भारदवाजखौ सायख'नायनि गेजेरजों गोजोन्नाय फोरमायना हामलायथि जासिदों । बे माननि बान्थाखौ फैगौ 2021 माइथायनि 10 जानुवारीखालि गुवाहाटीआव खुंनो थांखि लानाय मोनसे गोजोन हाबाफारिनि गेजेरजों प्रफेसार भारदवाजनो गथायनानै होगोन आरो बे माननि बान्थायाव गांसे मान बिलाइजों लोगोसे नोगोद 1 लाख रांनि बान्था होनाय जागोन । 
प्रफेसार रमेश भारदवाजनो 17 थि इउएन ब्रह्म सुबुंथिनि फाइखि बान्था फोसावबाय